**Ansøgning om dækning af udgifter til kursus**

Når man ønsker at søge sin kommune om et kursus, skal barnet være omfattet af målgruppen/personkredsen til Lov om social service § 41, for at man i det hele taget kan komme i betragtning. Læs evt. min artikel om emnet.

Her kan man evt. henvise til faglige vurderinger/udtalelser af barnets nedsatte funktionsevne.

Dernæst skal kommunen vurdere, om det er en nødvendig merudgift.

Der er ingen regler for, hvor mange kurser borgeren evt. kan være berettiget til – det afhænger alene af en konkret vurdering både af forældrenes (eller anden families) behov og kursets indhold.

Man kan søge både om kursusafgift, rejseudgifter, evt. pasning af børn og evt. dækning af tabt arbejdsfortjeneste. Sidstnævnte dog efter Lov om social service § 42.

Man kan vedhæfte et link eller en kopi af kursusbeskrivelsen til ansøgningen.

Det kan anbefales at søge skriftligt, så man sikrer sig, man får videregivet de relevante oplysninger til kommunen, og man har dokumentation på sin ansøgning, men gør altid ansøgningen så kort og konkret som muligt.

Bed om skriftlig afgørelse.

Vejledning nr. 9007 af 07/01 2014 indeholder følgende elementer om kursus, som kan anvendes, når man vil søge:

* *At kurset giver forældrene indsigt i barnets handicap. Denne indsigt er med til at give dem en bedre forståelse for barnet i dagligdagen, så de bliver i stand til at have barnet i hjemmet, passe og pleje det og opdrage og kommunikere med det.*
* *At kurset giver mere specifik viden og rådgivning om, hvorledes man som forældre kan blive bedre til at mestre de problemstillinger mv., man kan møde i dagligdagen med et barn med Autisme Spektrum Forstyrrelser (ASF).*

*Desuden kan man notere, at kurset giver muligheder for at være sammen med andre ligesindede og dermed få mulighed for at drøfte de særlige vanskeligheder, man kan have som forældre til et barn med ASF, men også i høj grad have gavn af andres erfaringer.*

*Samt at det samlede udbytte forventes at give mulighed for i højere grad at tilrettelægge en hverdag så normal som mulig ud fra barnets særlige behov og vanskeligheder.*

Ulla Kjer

Socialrådgiver

Landsforeningen Autisme